CELEX ID: 32010R0459
Publication Date: 2010-05-27

Document:
KOMISIJOS REGLAMENTAS (ES) Nr. 459/2010
2010 m. gegužės 27 d.
kuriuo iš dalies keičiami Europos Parlamento ir Tarybos reglamento (EB) Nr. 396/2005 II, III ir IV priedai dėl didžiausios leidžiamosios tam tikrų pesticidų likučių koncentracijos tam tikruose produktuose arba ant jų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį ir 14 straipsnio 1 dalį,
kadangi:
(1)
Didžiausia leidžiamoji azoksistrobino, cipermetrino, indoksakarbo, izoksaflutolo, etefonofenitrotiono, liambda-cihalotrino, metomilo, profenofoso, piraklostrobino, tiakloprido, triadimefono, triadimenolo ir trifloksistrobino likučių koncentracija (DLK) nustatyta Reglamento (EB) Nr. 396/2005 II priede ir III priedo B dalyje. Aminopiralido, boskalido, buprofezino, chlorantraniliprolo, ciprodinilo, difenokonazolo, flusilazolo, fosetilo, imidakloprido, mandipropamido, metazachloro, protiokonazolo, spinetoramo, spirotetramato, sieros ir tebukonazolo DLK nustatyta Reglamento (EB) Nr. 396/2005 III priedo A dalyje.
(2)
Vadovaujantis procedūra, numatyta 1991 m. liepos 15 d. Tarybos direktyvoje 91/414/EEB dėl augalų apsaugos produktų pateikimo į rinką (2), pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos azoksistrobino, DLK, kad šį produktą būtų galima naudoti griežčiams apsaugoti.
(3)
Pateikta paraiška leisti naudoti aminopiralidą ganykloms apsaugoti. Atsižvelgiant į šią paraišką, būtina pakeisti nustatytą DLK galvijų inkstuose, nes pesticidas patenka į besiganančių galvijų organizmą. Pateikta paraiška leisti naudoti boskalidą kornišonams ir cukinijoms apsaugoti. Pateikta paraiška leisti naudoti ciprodinilą salierams apsaugoti. Pateikta paraiška leisti naudoti difenokonazolą pankoliams, petražolėms, salierų lapams ir builiams apsaugoti. Pateikta paraiška leisti naudoti indoksakarbą vyšnioms ir cukriniams runkeliams apsaugoti. Pateikta paraiška pakeisti izoksaflutolo likučių apibrėžtį. Pateikta paraiška leisti naudoti fosetilą ridikams apsaugoti. Pateikta paraiška leisti naudoti liambda-cihalotriną artišokams ir serbentams apsaugoti. Pateikta paraiška leisti naudoti metazachlorą rapsų sėkloms, lapiniams kopūstams, kopūstams, griežčiams, ropėms ir grūdams apsaugoti. Atsižvelgiant į šią paraišką, būtina pakeisti nustatytą DLK galvijų, avių ir ožkų kepenyse, nes rapsų sėklos, lapiniai kopūstai, kopūstai, griežčiai, ropės ir grūdai naudojami pašarams ir jų likučių gali atsirasti šių gyvūnų pašaruose. Be to, būtina pakeisti gyvūninių produktų likučių apibrėžtį. Pateikta paraiška leisti naudoti piraklostrobiną burokėliams, kornišonams ir cukinijoms apsaugoti. Pateikta paraiška leisti naudoti spirotetramatą slyvoms ir vyšnioms apsaugoti. Pateikta paraiška leisti naudoti tebukonazolą griežčiams ir ropėms apsaugoti. Pateikta paraiška leisti naudoti tiaklopridą sultenėms, salierams ir pankoliams apsaugoti. Pateikta paraiška leisti naudoti trifloksistrobiną pastarnokams, petražolių šaknims, gelteklėms, griežčiams ir ropėms apsaugoti.
(4)
Pagal Reglamento (EB) Nr. 396/2005 6 straipsnio 2 ir 4 dalis pateiktos paraiškos dėl spinetoramo naudojimo persikams (įskaitant nektarinus) ir abrikosams apsaugoti. Kadangi Pietų Afrikoje, Argentinoje, Čilėje, Naujojoje Zelandijoje ir Izraelyje spinetoramą leidžiama naudoti persikams, nektarinams ir abrikosams apsaugoti, likučių koncentracija gali būti didesnė nei Reglamento (EB) Nr. 396/2005 III priede nustatyta DLK. Norint išvengti prekybos kliūčių persikų, nektarinų ir abrikosų importui, būtina nustatyti didesnę DLK.
(5)
Atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir pateikė vertinimo ataskaitas Komisijai.
(6)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams, ir, prireikus, gyvūnams, ir pateikė pagrįstas nuomones dėl siūlomos DLK (3). Šias nuomones Tarnyba pateikė Komisijai, valstybėms narėms ir visuomenei.
(7)
Tarnyba pagrįstose nuomonėse padarė išvadą, kad įgyvendinti visi teiktinai informacijai keliami reikalavimai ir pareiškėjų prašomi DLK pakeitimai yra priimtini vartotojų saugos atžvilgiu, remiantis poveikio vartotojui vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų pasėlių neparodė, kad yra rizika, kad būtų viršijama leidžiama paros norma (LPN) arba ūmi referencinė dozė (ŪRD). Kai kuriais atvejais Tarnyba laikėsi nuomonės, kad turėjo būti nustatyta didesnė DLK nei vertinimą atlikusios valstybės narės pasiūlyta DLK. Šiais atvejais tikslinga nustatyti didesnę Tarnybos pasiūlytą DLK, jeigu Tarnyba mano, kad tokia DLK yra saugi. Kitais atvejais Tarnyba laikėsi nuomonės, kad turėjo būti nustatyta mažesnė DLK nei vertinimą atlikusios valstybės narės pasiūlyta DLK. Tokiais atvejais tikslinga nustatyti mažesnę DLK.
(8)
Remdamasi Reglamento (EB) Nr. 396/2005 12 straipsnio 2 dalimi, Tarnyba įvertino nustatytos etefono DLK (4) saugumą ir padarė išvadą, kad 12 pasėlių gali būti nustatyta didesnė DLK, kad būtų atsižvelgta į esamą CXL.
(9)
Nustatyta fenitrotiono DLK grūduose galiojo iki 2009 m. birželio 1 d. Dėl aiškumo Reglamente (EB) Nr. 396/2005 tikslinga nurodyti žemiausią šio pesticido grūduose analizinio nustatymo ribą.
(10)
Savo išvadoje (5) Tarnyba rekomendavo daugiau nebenustatyti sieros DLK, nes šis pesticidas yra mažai toksiškas. Atsižvelgiant į šią išvadą, tikslinga išbraukti nustatytą sieros DLK ir įtraukti sierą į Reglamento (EB) Nr. 396/2005 IV priedą.
(11)
Remiantis pagrįstomis Tarnybos nuomonėmis ir atsižvelgiant į su nagrinėjamuoju klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 5 straipsnio 1 dalyje ir 14 straipsnio 2 dalyje nustatytus reikalavimus.
(12)
2009 m. liepos 4 d.Codex Alimentarius komisija priėmė azoksistrobino, buprofezino, chlorantraniliprolo, cipermetrino, flusilazolo, imidakloprido, liambda-cihalotrino, mandipropamido, metomilo, profenofoso, protiokonazolo, spinetoramo, spirotetramato, tebukonazolo, triadimefono ir triadimenolo CXL. Šie CXL lygiai turėtų būti įtraukti į Reglamentą (EB) Nr. 396/2005 kaip DLK, išskyrus tuos CXL lygius, kurie nėra saugūs Europos vartotojų grupei ir dėl kurių Sąjunga išreiškė abejonę Codex Alimentarius komisijai.
(13)
Todėl Reglamentą (EB) Nr. 396/2005 reikėtų atitinkamai iš dalies pakeisti.
(14)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II, III ir IV priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Etefono DLK taikoma nuo 2010 m. birželio 8 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. gegužės 27 d.

EuroVoc Classification:
Level 1: 100158
100149
100157
100156
Level 2: 100257
100261
100254
100215
100249
100250
Level 3: 2723
1277
2479
3641
2014
2737
2735
1268
All Descriptors: 1277
1590
2357
2723
2735
2737
3646
3885
6569